-Մարդիկ օրենքին անպայման կծանոթանան, խնդիրը դա չէ: Ուղղակի նաև նախընտրական շրջան է Հանրապետական կուսակցության համար, նույն կուսակցությունը չի ուզում, որպեսզի նմանատիպ զգայական թեմաներն ազդեն հենց ընտրազանգվածների վրա: Մենք պետք է հստակ պատկերացնենք մեր քաղաքական կառուցվածքը, ոչ լեգիտիմ իշխանության և դրա վերարտադրման գործիքների ամբողջ գործիքակազմը հասկանանք և պատկերացնենք, թե ինչու օրենքի նախագիծը կայքից հանվեց կամ ինչու կոնկրետ պաշտոնական աղբյուրներից դիմադրություն չի ցուցաբերվում: Այդ նույն Հանրապետական կուսակցությունն ու իշխանությունը առանց աչք թարթելու կարողացան բավական լուրջ դիմադրությունը չնկատել, որը տեղի էր ունենում սահմանադրական փոփոխությունների ժամանակ, լուրջ քաղաքական ու քաղաքացիական դիմադրության վրա աչք փակելով՝ գրեթե ուժով անցկացրեցին Սահմանադրությունը: Նույն այդ Հանրապետական կուսակցությունը էլի նույն մանիպուլյացիաներով ու ուժով անցկացրեց Ընտրական օրենսգիրքը՝ չնայած լուրջ դիմադրությանը: Այդ ի՞նչ պատահեց այդ նույն Հանրապետական կուսակցությանը, որ հանկարծ ընկրկեց, վախեցավ ու կայքից հանեց նախագիծը, որն ուզում էին առաջին ընթերցմամբ անցկացնել: